#JongStemme: Pleit van ŉ liberale AfrikanerKarli Snyman (Foto: Verskaf) Deur Karli Snyman Ek het onlangs in ŉ identiteitskrisis verval toe ek gesê is ek het ŉ “soutie” geword. Die angs was nie noodwendig as gevolg van ŉ afkeur van die Engelse nie, inteendeel ek het dit as ŉ kompliment geneem dat ek goed genoeg Engels praat om daaroor geterg te word. Wat my laat wegsink het in die bogenoemde identiteitskrisis was eerder ŉ vrees dat ek nie my regte herkoms, dit wil sê as Afrikaner, uitleef nie. Ek was vir ŉ oomblik vreesbevange dat hierdie persoon dink ek het probeer om minder Afrikaans voor te kom, nog meer dat ek nie trots is op my kultuur nie. Ek is trots op wie ek is en waar ek vandaan kom, maar die insident het ŉ hartseer tendens vir my uitgewys. Om iemand ŉ soutie te noem het ŉ belediging geword. My probleem lê egter nie met die keuse van woorde nie, maar eerder met die karaktereienskappe wat hierdie belediging ontlok het. Ek het reeds genoem dat dit kan wees as gevolg van my uitmuntende Engels, maar ek dink eerder dis as gevolg van die liberale neiging van my opinies. En hier is waar die kruks van die saak vir my te voorskyn gekom het: wat maak van iemand ŉ Afrikaner? Vir my was dit nog altyd eenvoudig genoeg: Afrikaans is my moedertaal. Ek sal dit selfs uitbrei om te sê dat ons vyf uitgawes van Huisgenoot se Wenresepte het, nie dat ons dit gereeld gebruik nie, en my eerste liefde sokkie is. As ŉ mens nou wil getrou bly aan ŉ geskiedkundige definisie van Afrikaner, vereis dit slegs dat jy ŉ afstammeling is van die Nederlandse setlaars en later die Boere. Ek kan, met ŉ van soos Snyman, selfversekered sê ek is ŉ Afrikaner. So hoekom voel party meer geregtig op die naam Afrikaner? Nog meer, hoekom voel party hulle kan die naam van my weerhou? Ek meen dis omdat herkoms en politiek verskriklik nou verbind geword het. Ek verstaan ook hoekom dit die realiteit is, siende die politiese toestand waarin Suid-Afrika haarself bevind. Ek verstaan dat jy as ŉ Afrikaner geroep voel om die regering wat plaasmoorde laat voortgaan teen te staan en jou stem dik te maak vir kommerwekkende tendens in die regering se hervormingsprojekte. Ek is self ook baie skepties oor die mense in beheer en hulle vermoë om te lei, maar terselfdertyd meen ek daar is ŉ paar wat daar hoort. Ek is ook ŉ uitgesproke feminis en, alhoewel ek dit min in soveel woorde sê, sien ek gereeld hoe Afrikaners se opinie van my verander as hulle dit agterkom. Daarmee saam sien ek hoe mense onttrek as ek noem dat ek queer-vriende het wat vir my baie dierbaar is. My liberale sienings het my vervreem van die Afrikaner-gemeenskap. Ek verwag nie dat elkeen met my saam stem nie, daar is immers meer as een regte antwoord, maar ek wonder of dit nie buitensporig is om “progressiewe” Afrikaners aan te kla van verraad nie. Uit my ervaring, is die Afrikaner-gemeenskap in twee uiteenlopende groepe verdeel, naamlik konserwatiewe Afrikaners wat uitsluitlik met mekaar te doen kry, en liberale Afrikaners wat gekies het om ons plek êrens anders te gaan soek, want ons is nie ons menings gegun in ons gemeenskappe nie. Ek wil nie ŉ politieke verstoteling wees in my eie gemeenskap nie, nie terwyl ek reeds publieke vyand nommer een is as gevolg van my herkoms nie. Dis onregverdig dat my liefde en trots vir my herkoms bevraagteken word omdat ek ander oorloë gekies het om te veg. Ek ondersteun Afrikaners as ŉ volk in hulle stryd vir regverdigheid, maar het ook ŉ paar ander sake wat my na aan die hart lê. Ek het ook geen verwagtinge dat bloot omdat ek ŉ Afrikaner is ek geregtig is op die ondersteuning van die gemeenskap in hierdie sake nie, maar dis nie te veel gevra dat my oortuigings versoenbaar is met my kultuur nie. My pleit is eintlik eenvoudig: moenie my dwing om te kies tussen my politieke oortuigings en my herkoms nie. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan. As jy tussen 18 en 26 jaar oud is en ŉ meningstuk wil skryf, stuur ŉ e-pos na [email protected] en ons maak graag kontak met jou.